哈利卡尼傷勢有麻煩 參加歐國盃存暗湧
2024年05月18日 08:04
東網電視
更多新聞短片
哈利卡尼背傷問題嚴重。(Getty Images)
拜仁慕尼黑出戰周六(18日)晚德甲煞科戰作客賀芬咸前夕，爆出不利消息，教練杜曹透露射手哈利卡尼因為背傷問題嚴重，肯定無緣今場賽事，意味已提早收咧，並令人擔心佢能否趕及傷愈，為英格蘭參加6月14日展開嘅歐國盃決賽周。
據悉哈利卡尼喺早前歐聯4強次回合，帶傷上陣對皇馬，令傷勢惡化，已經缺陣上場德甲對禾夫斯堡，杜曹最新表示，呢位30歲前鋒傷勢有麻煩：「哈利卡尼正在接受私人醫生治療，佢感到背痛，甚至影響佢身體行動，所以唔能夠跟隨球隊出發。」哈利卡尼今季加盟拜仁後，各項賽事上陣45場入44球，包括入36個聯賽入球，基本上已穩奪德甲神射手，加上拜仁已失落錦標，佢缺陣對球隊影響唔大。
不過，英格蘭主帥修夫基就比較擔心，因為哈利卡尼係「三獅兵團」隊長，亦係球隊史上入波最多球員，達到62球，如果哈利卡尼因為傷患影響發揮，甚至無緣參加歐國盃，肯定會削弱英格蘭爭標機會。